แนวโน้ม SET สดใสตามตปท. คลายกังวลเฟดเร่งขึ้นดอกเบี้ย-น้ำมันขึ้นหนุนหุ้นพลังงาน
โบรกคาดตลาดหุ้นไทยเช้านี้รีบาวด์ขึ้นต่อเนื่องตามทิศทางตลาดหุ้นทั่วโลก คลายกังวลการปรับขึ้นดอกเบี้ยของเฟด และ Bond Yield ปรับฐานลง รวมถึงค่าเงินดอลลาร์อ่อนค่าลง หลังตัวเลขเศรษฐกิจสหรัฐอ่อนแอ ขณะที่ราคาน้ำมันยังปรับตัวขึ้นต่อเนื่อง พร้อมให้แนวรับที่ 1,575 จุด และ 1,567 จุด แนวต้าน 1,585-1,590 จุด
โบรกคาดตลาดหุ้นไทยเช้านี้รีบาวด์ขึ้นต่อเนื่องตามทิศทางตลาดหุ้นทั่วโลก คลายกังวลการปรับขึ้นดอกเบี้ยของเฟด และ Bond Yield ปรับฐานลง รวมถึงค่าเงินดอลลาร์อ่อนค่าลง หลังตัวเลขเศรษฐกิจสหรัฐอ่อนแอ ขณะที่ราคาน้ำมันยังปรับตัวขึ้นต่อเนื่อง พร้อมให้แนวรับที่ 1,575 จุด และ 1,567 จุด แนวต้าน 1,585-1,590 จุด
5 ต.ค. 2565

นายอภิชาติ ผู้บรรเจิดกุล ผู้อำนวยการอาวุโสสายงานวิเคราะห์เชิงกลยุทธ์ บล.ทิสโก้ กล่าวว่า แนวโน้มตลาดหุ้นไทยเช้านี้มีโอกาสที่จะรีบาวด์ปรับตัวขึ้นต่อเนื่อง ตามทิศทางตลาดหุ้นทั่วโลก เนื่องจากนักลงทุนคลายความกังวลเกี่ยวกับการเร่งปรับขึ้นอัตราดอกเบี้ยของธนาคารกลางสหรัฐ (เฟด) และอัตราผลตอบแทนพันธบัตรรัฐบาล (Bond Yield) ที่ปรับฐานลดลงอย่างต่อเนื่อง รวมไปถึงค่าเงินดอลลาร์สหรัฐที่อ่อนค่าลดลงหลังจากสหรัฐเปิดเผยข้อมูลเศรษฐกิจที่อ่อนแอ
โดยสำนักงานสถิติของกระทรวงแรงงานสหรัฐเปิดเผยผลสำรวจการเปิดรับสมัครงานและอัตราการหมุนเวียนของแรงงาน (JOLTS) ซึ่งตัวเลขการเปิดรับสมัครงานลดลง 1.1 ล้านตำแหน่งสู่ระดับ 10.1 ล้านตำแหน่งในเดือน ส.ค. เป็นระดับต่ำสุดรอบ 14 เดือน
ขณะที่ราคาน้ำมันยังคงปรับตัวเพิ่มขึ้นต่อเนื่อง โดยได้แรงหนุนจากการคาดการณ์ที่ว่า กลุ่มประเทศผู้ส่งออกน้ำมันและพันธมิตร หรือโอเปกพลัส จะปรับลดกำลังการผลิตน้ำมันครั้งใหญ่หรือมากกว่า 1 ล้านบาร์เรล/วัน ในการประชุมวันนี้
พร้อมให้แนวรับที่ 1,575 จุด และ 1,567 จุด แนวต้าน 1,585-1,590 จุด